ฝรั่งมาแล้ว
เมื่อวานนี้นักลงทุนต่างชาติซื้อสุทธิ 1,726 ล้านบาท
10 เม.ย. 2562

ลูบคมตลาดทุน : ธนะชัย ณ นคร 
เมื่อวานนี้นักลงทุนต่างชาติซื้อสุทธิ 1,726 ล้านบาท
ส่วนวันก่อนหน้านี้ก็เพิ่งจะซื้อไป 3,204 ล้านบาท
ถามว่ามีนัยสำคัญอย่างไร
คำตอบ คือ เริ่มเห็นสัญญาณการกลับเข้ามาของนักลงทุนต่างชาติในตลาดหุ้นไทยแล้ว และน่าจะเข้ามาต่อเนื่อง โดยอาจมีบางวันที่สลับเป็น “ขายสุทธิ” บ้าง
ต่างชาติที่เข้ามารอบนี้ว่ากันว่าเป็นประเภท Active ที่เข้ามาเป็นทัพหน้า
มีระยะเวลาลงทุนไม่ต่ำกว่า 3 เดือน
ประเด็นที่น่าสนใจเพิ่มเติม คือ นักลงทุนต่างชาติกลุ่มนี้ ยังไม่ใช่กลุ่มที่จะเข้ามาลงทุนตามดัชนี MSCI ที่เพิ่งจะประกาศเพิ่มน้ำหนักตลาดหุ้นไทย และมีผลวันที่ 29 พฤษภาคมนี้
ถามต่อว่า แล้วทำไมเข้ามาตอนนี้
คำถามนี้พอจะอธิบายได้ 2-3 ข้อ
เริ่มจากตลาดหุ้นไทยค่อนข้างจะ “แลกการ์ด” เมื่อเทียบกับตลาดหุ้นในภูมิภาคเอเชีย
ขณะเดียวกัน ถือเป็นการ “สบช่อง” ในช่วงที่นักลงทุนไทยรอการจัดตั้งรัฐบาล กังวลกับการเมือง จึงเพลาการลงทุน ทำให้ต่างชาติมองว่านี่คือ “โอกาส” จึงรีบชิงเข้าซื้อหุ้นก่อน
และเป็นการเข้าซื้อก่อนที่นักลงทุนต่างชาติอีกกลุ่มจะมาเข้าซื้อ
นั่นก็คือ บรรดานักลงทุน และกองทุนที่จะซื้อหรือลงทุนตามดัชนี MSCI
นอกจากประเด็นเรื่องตลาดหุ้นไทยแลกการ์ดแล้ว
ตลาดหุ้นไทยมีโครงสร้างสัดส่วนของหุ้นในกลุ่มพลังงานคิดเป็น 20% ของตลาดรวมทั้งหมด
และเมื่อราคาน้ำมันดิบกำลังกลับเข้าสู่ช่วงขาขึ้น
ทั้งจากปัจจัยปัญหาในประเทศลิเบีย และกลุ่มโอเปกลดกำลังการผลิตลงมากกว่า 54 แสนบาร์เรลในเดือนมีนาคม แตะระดับต่ำสุดในรอบ 4 ปี
ปัจจัยนี้ทำให้ราคาน้ำมันดิบจะทะยานขึ้นต่อเนื่อง
ขณะที่ราคาหุ้นกลุ่มน้ำมันยังอยู่ระดับต่ำ
ต่างชาติกลุ่มนี้จึงต้องเข้าลงทุนก่อน
ส่วนหุ้นกลุ่มปิโตรเคมีที่อ่อนตัวลงมานำโดย SCC และ IVL ทั้งที่ควรจะวิ่งขึ้นตามหุ้นน้ำมัน เพราะมีคนไปปล่อยข่าวว่า ปิโตรเคมีปีนี้จะไม่ดี ทั้งที่ไม่น่าจะใช่ข้อเท็จจริง
มีคำถามต่อว่า แล้วเรื่องการเมืองล่ะ สะเด็ดน้ำจนวางใจได้แล้วจริงหรือ
ข่าวว่า ประเด็นนี้กลุ่มต่างชาติเขาอ่านขาดครับ
รัฐบาลใหม่ ที่มีพลังประชารัฐเป็นแกนนำแน่นอน และเชื่อว่า จะมีพรรคการเมืองอื่น ๆ มาเข้าร่วมในช่วงเดือนพฤษภาคมนี้
ส่วนพรรคเพื่อไทยจะเป็นฝ่ายค้าน
“ตอนนี้นักลงทุนต่างชาติเขาตัดเพื่อไทยออก (จากการได้ตั้งรัฐบาล) ไปแล้ว ไม่ลังเลแล้ว น่าจะเป็นฝ่ายค้านแน่นอน” นักวิเคราะห์รายหนึ่งกล่าว
ย้อนไปดูความเคลื่อนไหวของนักลงทุนต่างชาตินับจากต้นปี 2562 กันสักหน่อย
เดือนมกราคม 2562 ต่างชาติซื้อสุทธิในตลาดหุ้นไทยจำนวน 6,581 ล้านบาท และเป็นไปในทิศทางเดียวกับตลาดส่วนใหญ่ในภูมิภาคเอเชีย
เดือนกุมภาพันธ์ 2562 ต่างชาติกลับมาขายสุทธิในตลาดหุ้นไทยกว่า 3,500 ล้านบาท
ขณะนักลงทุนสถาบันในประเทศยังคงซื้อสุทธิต่อเนื่องตั้งแต่ปี 2561
เดือนมีนาคม 2562 ต่างชาติขายสุทธิอีกกว่า 16,443 ล้านบาท ส่วนนักลงทุนสถาบันในประเทศซื้อสุทธิอีกเช่นกัน
และเดือนเมษายน 2562 มาจนถึงเมื่อวานนี้ (10 เม.ย.) ต่างชาติซื้อสุทธิ 5,109 ล้านบาท
และส่งผลให้นับจากต้นปีมาจนถึงวันที่ 10 เมษายน ต่างชาติขายสุทธิในตลาดหุ้นไทยคงเหลือ 7,976 ล้านบาท
นักวิเคราะห์หลายคนเชื่อมั่นว่า นักลงทุนต่างชาติจะเข้าซื้อในตลาดหุ้นไทยต่อเนื่อง (มีการ long TFEX ไว้ด้วย)
หรืออย่างน้อย ๆ ก็ยาวไปอีก 2-3 เดือนข้างหน้า